
0. Уводзіны
Праблема маўленчай акамадацыі з’яўляецца адносна новым напрамкам сацыялінгвістычных даследаванняў. Яшчэ ў 1996 г. аўтары апублікаванага ў фундаментальным выданні па кантактнай лінгвістыцы артыкула „Моўная акамадацыя”, Нэнсі Нядзельскі і Говард Джайлс пачалі сваю працу з выказвання падзякі на адрас  рэдактараў за тое, што тэорыя камунікацыйнай акамадацыі „прадбачліва” ўключана ў том (Niedzielski, Giles 1996, 332). У існуючых падручніках па сацыялінгвістыцы, надрукаваных у Беларусі, Расіі, Украіне, гэта з’ява, здаецца, не разглядаецца  – выключэнне складае, бадай, толькі дапаможнік Н. Вахціна і Я. Галаўко (гл.: Вахтин, Головко 2004). І ў беларускай навуковай літаратуры дадзеная праблема атрымала пакуль мінімальнае асвятленне. Пытанне пераключэння кодаў, якое некаторыя аўтары лічаць цэнтральным у даследаваннях, прысвечаных двухмоўю („the central issue in bilingualism research is code-switching”) (Milroy, Muysken 1995, 7), у беларускім мовазнаўстве таксама з’яўляецца даследчыцкай цаліной, на гэту тэму толькі пачынаюць з’яўляцца першыя публікацыі (параўн., напрыклад: Лянкевіч 2007, Лянкевіч 2008). З замежных даследчыкаў-беларусістаў трохі закрануў праблемы акамадацыі і пераключэння кодаў у адной са сваіх надрукаваных прац Курт Вулхайзер (Woolhiser 2001), які, акрамя таго, спецыяльна і падрабязна, займаўся пераключэннем кодаў у ненадрукаваным пакуль даследаванні (Woolhiser, у друку).

Міжкультурная камунікацыя ў Беларусі вывучаецца параўнальна нядаўна, пасля таго, як у 1990-я гады былі здзейснены адпаведныя інстытуцыянальныя рэформы, у прыватнасці, створаны кафедры для вывучэння камунікацыі. Пакуль асваенне гэтага напрамку ў Беларусі ўключае падрыхтоўку навучальных дапаможнікаў (параўн., напрыклад: Слепович 2006), а таксама прадугледжвае вывучэнне міжкультурнай камунікацыі на матэрыяле заходніх і хутчэй у нязначнай ступені мясцовых рускай і беларускай моў. Параўн. у гэтым плане, напрыклад, зборнікі: Середа et al.,  2007, Задворная et al., 2007. Падобна да даследаванняў іншых аўтараў (напрыклад: Tubbs, Moss 1994; дадзена паводле: Rodriguez-Yañez 1997, 197), паняцце міжкультурнай камунікацыі ў нашай працы ўключае не толькі тыя выпадкі, калі ў якасці камунікантаў выступаюць нейкія носьбіты беларускай або рускай (нацыянальных) культур, але і выпадкі, калі такая (нацыянальная) дыферэнцыяцыя выразна не прасочваецца, затое можна канстатаваць пэўную сацыяльна-эканамічную розніцу камунікантаў. У працэсе маўленчай камунікацыі культурная кампанента можа прысутнічаць ужо таму, што паміж моўным і культурным аспектам камунікацыі існуе цесная ўзаемасувязь: „часто бывает трудно (и даже невозможно) определить, где кончается одно и начинается другое” (Леонтович 2007, 39). Спецыфіка маўленчай камунікацыі, у прыватнасці, тая акалічнасць, што параметры камунікатыўных актаў прадугледжваюць зусім асаблівы тып эксплуатацыі мовы („задают совершенно особый тип эксплуатации языка”), пры якім мова выступае як сукупнасць маўленчых дзеянняў і „«судится» по совершенно иным законам, чем «язык вообще»” (Клюев 2002, 255), яшчэ хутчэй недастаткова ўлічваецца. У цэлым вывучэнне праблем маўленчай акамадацыі і пераключэння кодаў у кантэксце міжкультурнай камунікацыі ў нашай працы носіць уводны характар.

У раздзеле 1 працы мы абмяркоўваем праблему вылучэння ў камунікатыўна-маўленчай сістэме Беларусі канкрэтных кодаў, разглядаючы складанасць іх ідэнтыфікацыі ў кантэксце спецыфікі развіцця сучаснай беларускай сацыялінгвістыкі. Асаблівая ўвага пры гэтым звяртаецца на прымяняльнасць для беларускай сітуацыі паняцця „аўтаномнае двухмоўе”, на неабходнасць адыходу ад распрацоўкі пытанняў моўнай кампетэнцыі ў яе школьна-дыдактычнай трактоўцы на карысць даследавання праблем камунікатыўнай кампетэнцыі як сацыялінгвістычнага феномена. У першым раздзеле таксама прадстаўлены асноўныя рысы такога кода як „трасянка”.

У раздзеле 2 коратка характарызуюцца паняцці маўленчай акамадацыі і пераключэння кодаў, абмяркоўваюцца праблемы выкарыстання верагодных „кодаў-пасрэднікаў” пры камунікацыі людзей, носьбітаў розных кодаў. На заканчэнне прадстаўляюцца і каментуюцца шэраг камунікатыўных падзей, якія ілюструюць маўленчую акамадацыю і  пераключэнне кодаў. 

1. Маўленчыя коды, што бытуюць у Беларусі 

1.1 Сведчанні літаратуры

Меркаванні даследчыкаў-беларусістаў адносна набору існуючых у Беларусі моўных / маўленчых кодаў часам істотна адрозніваюцца, і гэта тлумачыцца не толькі розніцай ракурсаў аналізу, прынятых у працах розных аўтараў. „Пунктам сутыкнення” з’яўляцца пытанне вылучэння самастойнага „змешанага” кода (кодаў). Акрамя таго, фактычна не прышчапілася агульнапрынятая тэрміналогія, якой бы салідарна карысталіся розныя аўтары. 

Так, напрыклад, характарызуючы беларускі моўны ландшафт, расійскі даследчык Ю. Каракоў піша, што ў „асноўнай” моўнай сітуацыі ўдзельнічаюць дзве мовы: руская і беларуская «са сваімі дыялектамі” і змешанае маўленне („смешанная речь”), або “трасянка” (тут і далей неагавораныя вылучэнні ў цытатах – нашы. – С.З.). Гэты аўтар сцвярджае, што, „промежуточная форма смешанной речи”, „трасянка” ў Беларусі існуе „нароўні” з рускай і беларускай мовамі (Коряков 2002, 112, 115). 

Другі аўтар, спецыяліст у галіне методыкі выкладання беларускай мовы, вылучае ў Беларусі шэсць ідыёмаў: 1) „беларускую народна-дыялектную мову”, 2) „беларускую літаратурную мову”, 3) „квазібеларускую мову”, 4) “рускую літаратурную мову”, 5) „квазірускую мову” і 6) „квазіпольскую мову” (Яленскі 2005, 81).

У працах расійскай даследчыцы Ірыны Ліскавец гаворка ідзе пра пяць кодаў, што выкарыстоўваюцца ў Мінску: 1) беларуская мова; 2) «трасянка” (іначай: „змешаны беларуска-рускі код”); 3) беларускі „нацыялект” рускай мовы, уласцівы сельскім мігрантам; 4) беларускі „нацыялект” рускай мовы, уласцівы патомным гараджанам; 5) руская мова (Лисковец 2006, 11).

Характарызуючы мову сучаснай беларускай вёскі, Аляксандр Лукашанец вылучае шэсць тыпаў маўлення: 1) традыцыйнае дыялектнае, 2) беларускае літаратурнае, 3) рускае літаратурнае, 4) „вуснае маўленне, якое ацэньваецца і ўспрымаецца як дыялектнае, хаця можа істотна адрознівацца ад сістэмы традыцыйнай гаворкі”, 5) „вуснае маўленне, якое ўспрымаецца і ацэньваецца як беларуская літаратурная мова”, 6) „маўленне, якое набліжаецца да літаратурнага стандарту рускай мовы”. Аўтар характарызуе тры першыя тыпы маўлення як „чыстыя”, а тры апошнія – як „змешаныя” (Лукашанец 2006a, 48).

У сваёй нядаўняй працы Ніна Мячкоўская піша пра чатыры віды ідыёмаў, якія ў Беларусі могуць быць матчынымі ідыёмамі і асноўнымі мовамі дарослых грамадзян Беларусі: 1) „русифицированный белорусский диалект или городское просторечие, то есть трасянка”, 2) беларуская літаратурная мова, 3) літаратурная руская мова Беларусі, 4) „трасяночный русский язык” (Мечковская 2007, 31).

У іншых працах сустракаемся з тэрмінамі „сістэмы моўных сродкаў” (Курцова 1989), „systemy językowe” (Jankowiak 2007), „лінгвістычныя сістэмы” (Будзько 2007), „kody językowe” (Łucewicz-Napałkow 2007), „коммуникативные коды” (Дивина 2007).

1.2 Некаторыя асаблівасці папярэдняга вывучэння двухмоўя ў Беларусі

У навуковай літаратуры неаднаразова былі выказаны погляды, згодна з якімі ў Беларусі шырока развіта двухмоўе. Пры тым, што агульных ацэнак сітуацыі і характарыстык двухмоўя і шматмоўя ў беларускіх сацыялінгвістычных працах не бракуе (пра станоўчую кваліфікацыю гэтых ацэнак гл.: Мячкоўская 1998), больш дэталізаваныя характарыстыкі сустракаюцца пакуль нячаста.

Як вядома, выраз „білінгвізм” з’яўляецца тэрмінам-парасонам, пад якім могуць хавацца даволі розныя феномены, і ў беларускай сацыялінгвістыцы ўжо рабілася заўвага наконт таго, што ўжыванне тэрміна „двухмоўе” ў адносінах да беларускай сітуацыі „без дадатковага вызначэння яго спецыфікі не з’яўляецца апраўданым” (Выгонная 1996, 10). Паводле А. Падлужнага, у Беларусі функцыянаванне рускай мовы „вероятнее всего приводит к диглоссии, но не к билингвизму в строгом понимании этого термина” (Падлужны 1997, 13). 

Вельмі абагульненыя характарыстыкі беларускага білінгвізму, засяроджанасць на мове, а не на маўленні, пашыраны ў працах беларускіх лінгвістаў усёпаглынальны дэспатызм ідэалу „правільнай” мовы, стойкасць традыцыйна „дыялекталагічнага” падыходу ў сацыялінгвістыцы, пры якім часам мэтай даследавання з’яўляецца не столькі вывучэнне рэальнага моўнага узусу, колькі рэканструяванне пэўных шуканых „спрадвечных” праформаў, захапленне макраўзроўнем на шкоду мікраўзроўню з’яўляюцца пэўнай перашкодай для больш глыбокага вывучэння як разнастайных канкрэтных двухмоўных практык, што існуюць у Беларусі, так і пытання існуючых у Беларусі маўленчых кодаў. Здаецца, неадназначны ўплыў на развіццё гэтых напрамкаў даследаванняў аказала таксама выкарыстанне ў  беларускай сацыялінгвістыцы некаторых (недастаткова прыдатных) тэарэтычныя мадэляў.

1.2.1 Аўтаномны vs сумешчаны білінгвізм

Так, напрыклад, даволі шырока культываваным у беларускіх сацыялінгвістычных працах з’яўляецца пастулат аб існаванні аўтаномнага і сумешчанага двухмоўя, перанесены з прац амерыканскіх псіхолагаў Ч. Осгуда і С. Эрвін-Трып (у іх: coordinate bilingualism, compaund bilingualism) і савецкага вучонага Л.Шчэрбы (параўн., напрыклад: Супрун 1974, 25; Супрун, Кліменка 1982, 76-79; Супрун 1996, 194-199). Пад аўтаномным двухмоўем прынята разумець сітуацыі, калі білінгвы будуюць маўленне на кожнай з моў, выкарыстоўваючы сродкі толькі адпаведнай мовы, у той час, як пры сумешчаным двухмоўі маўленне на той мове, якую чалавек ведае горш, будуецца з выкарыстаннем сродкаў першай (асноўнай) мовы  (Мечковская 1996, 171).

Зрэшты, аўтар, які адным з першых у Беларусі стаў пісаць пра двухмоўе, А. Супрун ставіўся да паняцця „сумешчаны білінгвізм” і да самога падзелу на аўтаномны і сумешчаны білінгвізм трохі амбівалентна. Яшчэ ў 1974 г. ён меркаваў, што нібыта ўласцівая каардынаванаму тыпу двухмоўя ў разуменні Ч. Осгуда і С.Эрвін суаднесенасць моўных элементаў паміж сабой для працэсаў прадукавання тэкстаў „як быццам пераацэньваецца” (Супрун 1974, 23). Няўдалым А. Супрун і Г. Кліменка лічылі і сам тэрмін „каардынаванае (або суадноснае) двухмоўе”, паколькі, на іх думку, асаблівасцю гэтага тыпу з’яўляецца не тое, як суадносяцца паміж сабой моўныя сістэмы ў свядомасці індывідуума, а тое, што „прадукаванне тэксту на кожнай з моў адбываецца ў гэтым выпадку адносна аўтаномна... тэксты на кожнай з моў прадукуюцца незалежна ад другой мовы” (Супрун 1974, 26; Супрун, Кліменка 1982, 79). Пазней А. Супрун развіў і ўдакладніў сваю крытыку сумешчанага двухмоўя (Супрун 1996, 194-199), у цэлым, аднак, не ставячы пад сумненне існавання абедзвюх „папраўдзе вызначальных” характарыстык двух выдзеленых відаў двухмоўя (197)
.

Між тым верагоднасць апазіцыі „аўтаномны білінгвізм – сумешчаны білінгвізм” можа падлягаць крытыцы.

Магчымасць існавання ў аднаго білінгва двух адасобленых кодаў у заходняй лінгвістыцы ставілася пад сумненне яшчэ ў 60-я гады мінулага стагоддзя, пра што пазней з адабрэннем пісаў Гуга Бэтэнс Бэрдсморэ (гл.: Baetens Beardsmore 1982, 103-104).  Паводле У. Ламберта, замест апазіцыі „сумешчаны – каардынатыўны білінгвізм” больш дарэчна было б думаць пра кантынуум, у якім адзін і той жа чалавек у працэсе пэўных дзеянняў або ў пэўныя перыяды жыцця паводзіць сябе то на ўзор каардынатыўнага білінгва, то на ўзор сумешчанага білінгва (Lambert 1969; тут прыведзена паводле: Baetens Beardsmore 1982, 22-23). У літаратуры звярталася ўвага на тое, што класіфікаваць людзей паводле прыналежнасці да каардынатыўных або сумешчаных білінгваў цяжка; выказвалася думка, што апазіцыя сумешчанага і каардынатыўнага білінгвізму ўяўляе сабой пэўны канцэптуальны артэфакт (Baetens Beardsmore 1982, 23-24). Разглядаючы дыхатамію сумешчанага – каардынатыўнага білінгвізму, Р. Бел прыйшоў да высновы, што яна падрывае важную аксіёму дэскрыптыўнай лінгвістыкі аб непадзельнасці моўнага знака (Белл 1980, 170). У 1990-я гг. невыгоды апазіцыі „сумешчаны – каардынатыўны білінгвізм” абмяркоўвалі ў сваіх працах, прынамсі, Георг Крэмніц і Пенелопа Гарднер-Хлорас (гл.: Sinner 2001, 129; Gardner-Chloros 1995, 32). З нагоды падзелу У. Вайнрайхам білінгваў на аўтаномных, сумешчаных і субардынатыўных (гл. вышэй) Л. Мілрай і П. Майскен заўважалі, што „psycholinguistic research has not confirmed empirically anything like these distinctions” (Milroy, Muysken 1995, 5). Тут дарэчы будзе ўспомніць, што і Л. Шчэрба заўважаў, што паміж „чыстым” і „змешаным” двухмоўем „у жыцці сустракаецца бясконцая колькасць пераходных выпадкаў” (Щерба 1974, 315), і, значыць, лічыў прапанаваную дыхатамію ў значнай меры абстрактнай.

Пастуляванне ў беларускіх умовах апазіцыі „чыстае двухмоўе – змешанае двухмоўе” мела спецыфічныя наступствы: яно, на нашу думку, спрычынілася да таго, што пры апісанні беларускай моўнай сітуацыі на макраўзроўні апора рабілася перадусім на „чыстае двухмоўе”, а „змешанае двухмоўе” пры гэтым заставалася ў ценю, фактычна ігнаравалася
.    

Між тым з „чыстым” двухмоўем на ўзроўні вуснай практыкі ў Беларусі фактычна не сутыкаемся, што адзначана ў літаратуры ў першую чаргу замежнымі даследчыкамі. Параўн. у гэтым плане думку Дж. Дынглі аб тым, што ў Беларусі практыка садзеяння рускай мове прывяла да таго, што „neither language is known properly”
 (Dingley 1989, 186), і погляд С. Густаўсана, згодна з якім у Беларусі ёсць толькі вельмі нешматлікія двухмоўныя беларусы, якія гавораць на абедзвюх мовах без інтэрферэнцыі (Gustavsson 1995, 54). Паводле С. Густаўсана, у Беларусі блізкае падабенства дзвюх моў пераўтварыла інтэрферэнцыю ва „ўзаемную рысу абедзвюх моў” („a reciprocal feature of both languages”) (Gustavsson 1997, 1924)
. Л. Выгонная лічыць, што сумешчанае двухмоўе „тыповае для нашай тэрыторыі”, яно ў Беларусі „з’яўляецца амаль што першасным” (Выгонная 1996, 10). Запаветная мара беларускіх лінгвадыдактыкаў і зручны аб’ект для аперыравання, „аўтаномны білінгвізм” у беларускай сітуацыі кантакту дзвюх блізкароднасных моў мае, відаць, адносную каштоўнасць. Ён міжволі спрыяў недаацэнцы вывучэння „змешанага двухмоўя”, і дыскусія сярод лінгвістаў наконт таго, у якой меры ў беларускіх умовах сустракаецца „аўтаномны білінгвізм”, напэўна, магла б быць карыснай.
1.2.2. Моўная vs камунікатыўная кампетэнцыя

Да ліку недастаткова даследаваных напрамкаў сацыялінгвістыкі, у тым ліку беларускай, належаць таксама праблемы (двух)моўнай кампетэнцыі, няпоўнага валодання білінгвамі другой мовай, не вывучаюцца пытанні пачатковага (incipient) білінгвізму, cыходнага (recessive) двухмоўя, „напаўмоўя” (semilingualism), праблемы „няўмелых” (non-fluent) білінгваў, „напаўмоўцаў” (semi-speakers) і інш. 

Сітуацыя ўскладняецца тым, што двух-, трохмоўная кампетэнцыя не з’яўляецца вынікам пэўнага механічнага „складвання” дзвюх ці трох аднамоўных кампетэнцый, як нярэдка думаюць; шматмоўная кампетэнцыя маю сваю выразную спецыфіку (Baetens Beardsmore 1982, 99-101, 106)
. Адпаведна, пры ўстанаўленні моўнай кампетэнцыі нейкага білінгва яго код павінен быць вызначаны і апісаны хутчэй з пункту гледжання яго ўнутранай паслядоўнасці (internal consistency), чым шляхам спасылак на паводзіны аднамоўных (Baetens Beardsmore 1982, 104). Акрамя таго вывучэнне праблем моўнай кампетэнцыі (на думку С. Гэл, не вельмі цікавых для сацыялінгвістыкі – Gal 1989, 349) у сучаснай сацыялінгвістыцы дапаўняецца вывучэннем  камунікатыўнай кампетэнцыі. Даследуючы „змешана-моўныя” супольнасці (mixed language communities), Д. Гаймс (D. Hymes) яшчэ ў 1972 г. выказаў думку аб тым, што канцэнтрацыя на чыста моўнай кампетэнцыі неадэкватная для тлумачэння двухмоўных паводзінаў людзей (гл.: Hymes 1972, тут пазначана паводле: Baetens Beardsmore 1982, 108)
.  Паводле Г. Бэтэнс Бэрдсморэ, будучы „прамалінейным”, паняцце моўнай кампетэнцыі можа саступіць сваё месца канцэпцыі камунікатыўнай кампетэнцыі (Baetens Beardsmore 1982, 38). На думку А. Леантовіч, моўная кампетэнцыя з’яўляецца адносным паняццем, „в особенности применительно к межкультурной коммуникации” (гл.: Леонтович 2007, 45). Паняцце камунікатыўнай кампетэнцыі, якое дазваляе ўключыць у сваю вытлумачальную мадэль шмат сацыялінгвістычна рэлевантных дадзеных, дае шырэйшую сістэму каардынат, чым чыста граматычнае паняцце моўнай кампетэнцыі (Baetens Beardsmore 1982, 108). На думку C. Рамэйн, якая таксама апелюе да „ўгрунтаванай у супольнасці камунікатыўнай кампетэнцыі” („community-based communicative competence”), паняцце „індывідуальнай” моўнай кампетэнцыі можа мець мала сэнсу без уліку кантэксту метадаў выпрабавання” („the idea of an «individual» linguistic competence may hold little meaning outside the context of testing procedures, which is the ideology that dominates public, particularly educational, policy on bilingualism”) (Romaine 1989, 147; тут прыведзена паводле: Urciuoli 1995, 529)
.

Насуперак таму, што ў беларускай лінгвадыдактыцы пытанне камунікатыўнай кампетэнцыі не абмінаецца, у цэлым увага гэтаму паняццю аддаецца малая. Беларускія метадысты вылучаюць моўную і камунікатыўную кампетэнцыі. Пад камунікатыўнай кампетэнцыяй пры гэтым разумеюцца „ўменне і вопыт выкарыстання вучнямі вуснай і пісьмовай літаратурнай мовы ў розных сферах практычнай маўленчай дзейнасці”. (Протчанка 2001, 43). Аднак так зразуметая камунікатыўная кампетэнцыя (В. Протчанка, зрэшты, агаворваецца, што ён разважае ў рамках методыкі навучання роднай мове) можа не мець асаблівага значэння па-за межамі фармальнага навучання мове.

Беларуская дыдактыка аперуе неабходнасцю вучыць вучняў выкарыстоўваць у розных сферах маўленчай дзейнасці літаратурную мову, між тым у Беларусі існуе нямала сфер практычнай маўленчай дзейнасці і сітуацый зносінаў, дзе патрабаваная метадыстамі правільнасць беларускага ці рускага літаратурнага маўлення (уласна, моўная кампетэнцыя) выглядае (ці можа выглядаць) недарэчна. Гэта ў першую чаргу сфера неафіцыйных зносін. Згодна з традыцыяй у гэтай сферы часта фактычна дыктуецца, прадпісваецца  не нейкае „ўзорнае” (беларускае ці рускае) маўленне, а ў большай або меншай ступені змешанае; падобны імператыў з’яўляецца своеасаблівай няпісанай сацыяльна-камунікатыўнай нормай
. Выкарыстанне ў зносінах з адпаведным суразмоўцам нейкага змешанага коду, які месціць у сабе рысы дзвюх моў, не з’яўляецца чымсьці дзіўным сярод іншага таму, што такія паводзіны вядуць да пашырэння камунікацыі; пры гэтым гаворка зусім не ідзе пра пагаршэнне камунікацыі, пра што як пра банальнасць гаворыцца ў выпадку разгляду інтэрферэнцыі (Baetens Beardsmore 1982, 40). У пэўных сітуацыях моўнае змешванне можа разглядацца як знак ветлівасці, як крайняя форма акамадацыі (пра акамадацыю падрабязней гл. ніжэй), як пэўная дасціпная, акцэнтаваная ў размове, выхадка („a witty and emphatic conversational ploy”) (Posner 1993, 64).

Калі абмежавацца ўжываннем вуснай беларускай літаратурнай мовы, то можна сказаць, што з прычыны своеасаблівага „тэрору асяроддзя” часта дзейнічае няпісанае „табу” на яе публічнае выкарыстанне. Параўн. у гэтым плане наступнае прызнанне навучэнкі гімназіі з г. Ляхавічы Брэсцкай вобласці: „Я б мо і гаварыла па-беларуску, але мяне акружаюць людзі, якія пагалоўна стараюцца гаварыць «як прынята», па-руску, але атрымліваецца і ў мяне, і ва ўсіх «трасянка», непрыгожая мова. Але за такую трасянку не сорамна, а вось каб я загаварыла, акрамя ўрокаў беларускай мовы і гісторыі, дзе-небудзь па-беларуску, з мяне смяяліся б” (Чэмер 1999). Неразвітасць размоўнай формы беларускай літаратурнай мовы адзначаецца як айчыннымі (Падлужны 1990, 7, 14), так і замежнымі лінгвістамі (Gustavsson 1997, 1924). У літаратуры звяртаецца ўвага на тое, што, быўшы абмежаванай нешматлікімі сферамі, нарматыўная размоўная форма беларускай мовы мела няшмат шанцаў (прынамсі да сярэдзіны 1990-х гадоў) для таго, каб атрымаць большае пашырэнне  („spoken literary BR has been restricted to very few areas and a spoken norm has had little chance of being more widely accept”) (Gustavsson 1997, 1924).

Калі мець на ўвазе, што фармальнае навучанне ў беларускіх школах мае, на нашу думку, хутчэй ускоснае дачыненне да фарміравання навыкаў камунікатыўнай кампетэнцыі (аднак нягледзячы на гэта пераважная большасць беларускіх камунікантаў зазвычай зусім добра спраўляецца са сваімі камунікацыйнымі задачамі), то трэба прызнаць, што ў цэлым камунікатыўная кампетэнцыя ў тым выглядзе, як яна выкладзена ў беларускай дыдактыцы, мае не вельмі многа агульнага з фарміраваннем навыкаў рэальнай камунікатыўнай кампетэнцыі
. Адкуль жа ў дзяцей і дарослых узнікае камунікатыўная кампетэнцыя? Як вядома члены маўленчай супольнасці засвойваюць камунікатыўныя звычкі паступова і неўсвядомлена (Вахтин, Головко 2004, 31), не абавязкова ў рамках фармальнага школьнага навучання. Калі пры кантакце з іншымі людзьмі вопытны сацыяльны выканаўца сутыкаецца з неабходнасцю выбіраць з яго рэпертуару навыкаў такія ролі і коды, якія найлепшым чынам адпавядалі б яго мэтам, то тут можна канстатаваць наяўнасць апоры на ўменне выбіраць, якое ляжыць у аснове працэсу сацыялізацыі любога дзіцяці (Белл 1980, 141). У беларускай сітуацыі школьная дыдактыка можа вучыць аднаму, а жыццё – нечаму іншаму. У сітуацыі, калі адбываецца сутыкненне засвоеных у жыцці камунікатыўных звычак са звычкамі, накідваемымі школай, беларуская школа ў яе сённяшнім выглядзе, бадай, мала што можа проціпаставіць звычкам, выхаваным несвядома і на працягу доўгага часу. Сутыкаючыся з выбарам (што парушыць: сацыяльна-камунікатыўную ці моўную норму?), носьбіты (у тым ліку школьнікі) аддаюць перавагу парушэнню, несумненна, моўных нормаў, бо парушэнне сацыяльна-камунікатыўнай нормы можа мець для іх сур’ёзныя негатыўныя наступствы і як мінімум перашкодзіць выкананню канкрэтнай камунікатыўнай задачы.

Камунікатыўная кампетэнцыя прадугледжвае не толькі ўменне і вопыт выкарыстання літаратурнай мовы (такія ўменні і вопыт па зразумелых прычынах асабліва падкрэсліваюцца пры засваенні замежнай мовы), але і ўвасабляе „способность решать… задачи общения из бытовой, учебной, производственной и культурной жизни; умение… пользоваться фактами языка и речи для реализации целей общения” (Азимов, Щукин 1999, 109), „умение эффективно порождать и воспринимать сигналы в процессе коммуникации и знание правил «подобающей» коммуникации”, „правила языкового поведения” (Вахтин, Головко 2004, 18, 31), валоданне камунікатыўнымі механізмамі, прыёмамі і стратэгіямі, неабходнымі для забеспячэння эфектыўных зносін (Садохин 2004, 277; Гришаева, Цурикова 2004, 387). У працы Клюева падкрэсліваецца, што ва ўмовах рэальнага камунікатыўнага акта ведання мовы (г. зн. моўнай кампетэнцыі) недастаткова, затое патрэбна падключэнне пэўнай сістэмы „навыков обращения с языком” (Клюев 2002, 256). Заўважым, што ў прыведзеных дэфініцыях валоданне мовай (тым больш літаратурнай), моўная кампетэнцыя ўпамінаюцца з рознай ступенню абавязковасці (зрэшты, яны, бадай, падразумяваюцца). Тым больш можа не мець асаблівага значэння для камунікатыўнай кампетэнцыі акцэнтаванне на моўнай кампетэнцыі (якое назіраем у працах па лінгвадыдактыцы) пры зносінах ва ўмовах блізкароднаснага (беларуска-рускага) білінгвізму, пры якім моўная кампетэнцыя прынамсі ў нейкай ступені наперад „закладзена” ў камунікатыўную сітуацыю, і камунікацыя, такім чынам, здавальняюча можа адбывацца пры мінімальных намаганнях моўцаў быць моўна кампетэнтнымі
. 

1.2.3. Здаецца, у нейкай меры абсалютызацыя аўтаномнага двухмоўя, а таксама няўвага да праблем камунікатыўнай кампетэнцыі і маўлення ў цэлым спрычыніліся да таго, што ў беларускіх працах пра набор камунікатыўна-маўленчых кодаў часам фігуруюць не столькі рэальныя камунікатыўныя коды, колькі іх пэўныя прывычныя, „ідэальна-абстрактныя” рэпрэзентанты: „мовы” і „дыялекты”
. Праўдападобна, у значнай ступені менавіта гэтай акалічнасцю можна патлумачыць тое, што такі код як „змешанае беларуска-рускае маўленне” (ужо і апісаны ў літаратуры, параўн: Цыхун 1998; Cychun 1999; Цыхун 2000; Лисковец 2002; Hentschel, Tesch, 2006; Tsykhun 2006; Генчэль, Тэш 2007, Мечковская 2007) можа не мець экспліцытнага прадстаўлення ў пэўных класіфікацыях або, у лепшым выпадку, быць эксплікаваным ускосна. У гэтым плане звяртае на сябе ўвагу адсутнасць у прыведзенай вышэй класіфікацыі А. Лукашанца рэальна „змешанага” кода. Ці трэба пад „рэальна змешаным” кодам у класіфікацыі гэтага аўтара разумець вылучаны ім чацвёрты тып маўлення: „вуснае маўленне, якое ацэньваецца і ўспрымаецца як дыялектнае, хаця можа істотна адрознівацца ад сістэмы традыцыйнай гаворкі” (Лукашанец 2006a, 48)? У іншай сваёй працы А. Лукашанец сцвярджае, што дадзены тып маўлення ў рэальнасці прадстаўлены некалькімі разнавіднасцямі, сярод якіх ёсць і „беларускае дыялектнае маўленне, якое ўтрымлівае элементы беларускай і рускай літаратурных моў” (Лукашанец 2006b, 209).
1.3. Наяўнасць у камунікатыўнай прасторы Беларусі „змешанага” коду („змешаных” кодаў)
Уласна, наяўнасць у камунікатыўнай прасторы Беларусі „змешанага” коду („змешаных” кодаў) можа вынікаць з прыведзенага вышэй указання ў літаратуры на наяўнасць у маўленчай сітуацыі Беларусі некалькіх кодаў, дзе прынамсі чатыры аўтары (Каракоў, Яленскі, Ліскавец, Мячкоўская) называюць гэты код (гэтыя коды) экспліцытна. А. Лукашанец схільны, бадай, да імпліцытнага ўказання на існаванне змешаных кодаў.

Тая акалічнасць, што расійская даследчыца І. Ліскавец займалася ў сваёй працы толькі мінскай (гарадской) сітуацыяй, а беларускі даследчык А. Лукашанец – (у дадзеным выпадку) толькі вясковай, спрыяе сукупнай дэталёвасці прадстаўлення вылучаных кодаў, у якім з патрэбнай акуратнасцю і з расійскай, і з беларускай перспектывы пад увагу бярэцца як гарадская (прынамсі, мінская), так і вясковая маўленчая практыка. Цікава будзе суаднесці паміж сабой, умоўна „прывесці да агульнага назоўніка” вылучаныя Ю. Караковым, М. Яленскім, І. Ліскавец, А. Лукашанцам і Н. Мячкоўскай „ідыёмы” і іх віды, „коды” і „тыпы маўлення”.

Такая спроба здзейснена намі ў Табліцы 1, дзе, акрамя таго, дадзены наш асабісты  погляд на класіфікацыю існуючых у Беларусі маўленчых кодаў.
1.3.1. Заўвагі адносна „змешанага” коду (змешаных кодаў)

Змешанае беларуска-рускае маўленне („трасянка”) (пад якім разумеем маўленне, у якім фіксуецца адносна высокая доля „дыферэнцыяльных” элементаў дзвюх моў) у якасці сацыяльна значнага элемента камунікацыі на агульнабеларускім узроўні аформілася падчас выключна інтэнсіўнай міграцыі вясковых беларускамоўных жыхароў у пераважна расійскамоўныя гарады ў 1960 – 1970-я гг.
. У спрыяльнай ідэалагічна-палітычнай сітуацыі як спосаб прыстасавання беларускамоўнага (ад пачатку дыялектнага) маўлення да расійскага маўлення ў гарадскім асяроддзі трасянка вельмі хутка развілася ў якасці асобнага стылявога рэгістра або нават своеасаблівага сацыялекта сярод людзей з нізкім ўзроўнем кампетэнцыі ў беларускай cтандартнай мове і з нізкім узроўнем адукацыі. „Трасянка” шырока распаўсюджана ў камунікацыі вясковых вярхоў і гарадскіх нізоў. У горадзе яна можа выступаць як сродак сацыяльнай „эмблемы” (нядаўніх) мігрантаў з вёскі ў горад, як сімвал групавой ідэнтыфікацыі і салідарнасці ніжніх сацыяльных слаёў, а ў вёсцы – як своеасаблівы „пароль” у зносінах паміж вясковымі вярхамі. Змешанае беларуска-рускае маўленне з’яўляецца інструментам інтэграцыі колішніх „чыста” беларускамоўных людзей у расійскую культуру і можа ўвасабляць сабой першы этап моўнага зруху ад беларускай мовы да рускай. „Трасянка” не мае стабільнай формы і характарызуецца вялікай варыянтнасцю ў залежнасці ад складу суразмоўцаў, іх маўленчых навыкаў, камунікатыўных інтэнцый, тэмаў, адрасатаў, сітуацый зносінаў, адукацыі, нацыянальнасці суразмоўцаў, іх паходжання, моўных біяграфій і г. д. У стылістычна-камунікатыўнай сістэме гарадскога насельніцтва займае важную нішу неафіцыйных „фамільярных” зносінаў (гарадское прастамоўе, утворанае, аднак, на аснове „вясковай” беларускай мовы), а ў кантактах паміж вяскоўцамі выконвае функцыю больш высокага стылістычнага рэгістра, што спрыяе яе пастаяннаму ўзнаўленню.

	
	беларуская
	руская
	польская

	
	1
	2
	3
	4
	5
	6
	7
	8
	9

	Коряков
	літар
	дыял
	трасянка
	трасянка
	„беларускі акцэнт”
	літар
	

	Яленскі (6 ідыёмаў)
	літар
	дыял
	квазібеларускі
	квазірускі
	літаратур
	квазіпол

	Лисковец 

(5 кодаў)
	белар
	трасянка
	
	нацыялект вяскоўцаў
	нацыялект гараджан
	літар
	

	Лукашанец
(6 тыпаў маўлення)
	літар
	дыял
	дыял маўленне, якое ўтрымлівае рускія і беларускія элементы
	блізкае да руск. літаратурнага
	літаратурнае
	

	
	 а) літар
	b) успрымаецца як літар
	
	
	
	
	

	Мечковская 

(4 віды ідыёмаў)
	літар
	дыял або гарадское прастамоўе = беларуская трасянка
	руская трасянка
	літар
	

	аўтар 

(5 кодаў)
	літар
	дыял
	„трасянка”
	набытая руская
	літаратурная
	


Табліца 1. Існуючыя ў Беларусі маўленчыя коды
літар – літаратурнае маўленне

дыял – дыялектнае маўленне

белар – беларускі код

квазіпол – квазіпольскі ідыём

Змешанае беларуска-рускае маўленне ўмоўна можна назваць „трасянкай на беларускай аснове”, „уласна трасянкай”, „трасянкай-1”. „Уласна трасянка” можа ўспрымацца як „вельмі дрэнная беларуская мова” – з прычыны таго, што моўнай асновай носьбітаў такой „трасянкі” (нягледзячы на свядомае імкненне моцна насыціць яе рускімі рысамі і на рэальную прысутнасць у ёй вялікай колькасці рускіх рысаў) застаецца беларуская мова, што належным чынам заўважаецца навакольнымі. У класіфікацыі змешаных формаў маўлення, дадзеных у калектыўнай манаграфіі „Типология двуязычия и многоязычия в Беларуси” (Мінск, 1999), дадзенаму субкоду адпавядае «мова, заснаваная на беларускай, але з вялікай колькасцю рознаўзроўневых элементаў рускай мовы” (Булыко, Крысин 1993, 93).
„Трасянка на беларускай аснове” мае свой кантынуант у выглядзе руска-беларускага (набытага рускага) маўлення, „трасянкі на рускай аснове”. Сацыяльная база для ўзнаўлення набытага рускага маўлення  рэгулярна пашыраецца дзякуючы лепшаму засваенню на працягу жыццёвага цыклу рускай мовы колішнімі беларускамоўнымі людзьмі (носьбітамі „трасянкі на беларускай аснове”) або іх нашчадкамі. Магчыма, (апошнім часам) пераход да „трасянкі на рускай аснове” можа адбывацца і непасрэдна з узроўню беларускага дыялектнага маўлення (асабліва ў тых выпадках, калі такое маўленне ў значнай ступені падлегла русіфікацыі), з „пераскокваннем” праз этап „трасянкі на беларускай аснове”. Гэта дынаміка  здзяйсняецца ў сітуацыі агульнага працэсу моўнага зруху, што адбываецца ў Беларусі. Руска-беларускае (набытае рускае) маўленне ўмоўна можна назваць „трасянкай-2”, „не вельмі дрэннай рускай мовай” – з прычыны таго, што асновай такой „трасянкі” (дзякуючы прысутнасці вялікай колькасці рускіх, найперш лексічных, рысаў) з’яўляецца ўжо руская мова, што ўласна і заўважаецца навакольнымі
.

„Не вельмі дрэннай рускай мовай” (а не „вельмі дрэннай” беларускай) такое маўленне можа ўспрымацца таму, што для яго прадуцэнтаў руская мова – другая, набытая; у такіх выпадках патрабаванне да валодання ўзорным літаратурным стандартам з боку навакольных можа быць зніжана. Па-другое, у параўнанні з „трасянкай на беларускай аснове” гэты субкод усё ж такі мае больш ці менш акрэслены канон, адносна блізкі да рускай стандартнай мовы
. Па-трэцяе, сярод носьбітаў гэтага коду адносна большая колькасць людзей з нядрэннымі здольнасцямі да засваення другой мовы, і гэта акалічнасць увасабляецца ў больш рэгулярным ужыванні ў параўнанні з носьбітамі „трасянкі на беларускай аснове”. Пішучы пра ўплыў беларускай мовы на рускую і засяроджваючыся на „беларускім акцэнце” ў рускай мове, Н. Мячкоўская, з аднаго боку,  сцвярджае, што беларускі ўплыў у цэлым можна апісаць у выглядзе спарадкаванага па сустракальнасці спісу асаблівасцяў, з другога, падае пэўны спіс адпаведных з’яў (Мечковская 2003, 39-40). Незалежна ад таго, што Н. Мячкоўская не піша тут пра з’яву, цалкам аналагічную нашай „трасянцы на рускай аснове”, само ўказанне на розніцу паміж прадуктамі беларускага ўплыву на рускую мову і рускага ўплыву на беларускую мову з пункту гледжання іх аформленасці нам здаецца, плённым.  У класіфікацыі змешаных формаў маўлення, дадзеных у калектыўнай манаграфіі „Типология двуязычия и многоязычия в Беларуси”, дадзенаму субкоду можа адпавядаць „руская мова, перанасычаная элементамі розных узроўняў беларускай” (Булыко, Крысин 1999, 93). Ю. Каракоў піша пра неаднолькавае валоданне ў Беларусі рускай літаратурнай мовай, дзе можна сустрэць і „моцна змешанае маўленне, якое ўжо хутчэй адносіцца да «трасянкі»” (Коряков 2002, 114). Для Б. Нормана „трасянкай” з’яўляецца ў першую чаргу, праўдападобна, „русская речь с сильной примесью белорусских элементов” (Норман 2008, 294).

Такога кодy, аднак, не выдзяляе І. Ліскавец. У літаратуры існуе пярэчанне адносна таго, што для руска-беларускага змешанага маўлення можна выкарыстоўваць тэрмін „трасянка”, для яго прапануецца знайсці іншую назву (Tsykhun 2006, 70).

У выдзяленні падобнага коду (ці двух субкодаў) непрапарцыянальна вялікае значэнне маюць псіхалагічныя фактары, дзейнічае „нястрогі” сацыя-псіхалагічны крытэрый успрымання. На нашу думку, поруч з даволі інтэнсіўна змешаным беларуска-рускім (або руска-беларускім) маўленнем  („трасянкай на беларускай аснове” і „трасянкай на рускай аснове”) існуе і неінтэнсіўна змешанае беларуска-рускае (або руска-беларускае) маўленне, якое тым не менш у пэўных сітуацыях можа ствараць „эфект змешанага маўлення” і даволі часта можа кваліфікавацца публікай (і нават лінгвістамі) як „трасянка”
. 
Як „трасянка на беларускай аснове”, так і „трасянка на рускай аснове” ў шэрагу выпадкаў паспяхова выконваюць функцыі (нейтральных) „кодаў міжкодавых зносін” (гл. ніжэй), што станоўча ўплывае на іх культываванне і штораз новае ўзнаўленне.

Акрамя гэтых найбольш важных выпадкаў існавання „ўласна” змешаных кодаў, у маўленчай практыцы часта сустракаемся са шматлікімі іншымі прамежкавымі з’явамі, якія ўзнікаюць пры змешванні розных кодаў паміж сабой.

2. Маўленчая акамадацыя і пераключэнне кодаў 

2.1. Некалькі тэрміналагічных заўваг
У працэсе міжасабовай камунікацыі суразмоўцы (ці прынамсі адзін з іх) могуць ў большай або меншай ступені адаптаваць, прыпадабняць, „акамадаваць” сваё маўленне да спосабу маўлення суразмоўцы. Тэрміналогія прынята ўслед за: Niedzielski, Giles 1996; Trudgill 1986
.

У беларускай кантактнай лінгвістыцы тэрмінам „акамадацыя” карыстаецца таксама Г. Цыхун (Цыхун 1998, 84; Cychun 1999, 4), пад якой ён разумее „захаванне кожнай мовай сваёй матэрыі пры змене формы адной з іх пад уплывам другой ці ўзаемным большым або меншым збліжэннем іх формы” (Цыхун 1998, 84), „ujednolicanie się w większym lub mniejszym stopniu formy kontaktujących języków przy zachowaniu materii każdego z nich” (Cychun 1999, 4). Г. Цыхун падкрэслівае, што разгляданая ім „трасянка” як від кантамінацыі адрозніваецца і ад асіміляцыі, і ад акамадацыі.  Тое, што  ў нас будзе іменавацца акамадацыяй, у Г. Цыхуна прыблізна адпавядае (моўнаму) „канфармізму” (Цыхун 2000, 52; Tsykhun 2006, 67, 69). Наадварот, несаступлівасць у маўленчым плане у кантактах з іншымі людзьмі Л. Масенка услед за А. Ткачэнкам разглядае як моўную „стойкасць”, агаворваючыся, аднак, што гэты выраз не належыць да ліку тэрміналагічных (Масенко 2004, 143).

Завяршаючы гаворку пра існуючыя тэрміналагічныя найменні, можна спаслацца таксама на Сару Томасан, якая сярод сямі механізмаў, што спрыяюць узнікненню змешаных моў, называе таксама „перамаўленне” („negotiating”), пад якім яна разумее „працэс (у многіх або ў большасці выпадкаў, відаць, несвядомы), пры дапамозе якога моўцы адной мовы здзяйсняюць моўныя змены, наколькі яны могуць расказаць, збліжаючы структуру адной мовы са структурай іншай мовы, з моўцамі якой яны знаходзяцца ў кантакце” („process (probably unconscious) by which speakers of one language make linguistic changes that, as far as they can tell, approximate structure of one or more other languages with whose speakers they are in contact”) (Thomason 2003, 31). Калі меркаванні моўцаў адносна структуры іншай мовы правільныя, то вынікам будзе сыходжанне (convergence) у напрамку да іншай мовы  (тамсама).

Паводле сведчання аднаго з заснавальнікаў тэорыі маўленчай акамадацыі Г. Джайлса, увядзенне ім у 1973 г. мадэлі „мабільнасці націску”, ад якой можа весці свой адлік тэорыя маўленчай акамадацыі, было пэўным „канструктыўным крытычным адказам на парадыгму Лабова” (Niedzielski, Giles 1996, 334). Г. Джайлс палічыў, што галоўную ролю ў вар’іраванні, да якога звяртаецца даследаваны аб’ект, іграе не афіцыйны vs неафіцыйны кантэкст, які, паводле Лабова, мае вялікае значэнне ў выбары „прэстыжнага” або „непрэстыжнага” маўленчага стылю, але хутчэй маўленчы стыль суразмоўцы і, найбольш, несвядомая або свядомая рэакцыя даследаванага аб’екта на гэты стыль. У адпаведнасці з тэорыяй маўленчай акамадацыі „моўцы відазмяняюць іх маўленчыя стылі, рэагуючы не на кантэкст падзеі, але ў адказ на стыль адрасата” („speakers modify their speech styles not in response to the context of the event, but in response to the addresee’s style”) (вылучана аўтарамі. – С.З.) (Niedzielski, Giles 1996, 334).

Паўстае пытанне: наколькі істотнымі могуць быць гэтыя відазмяненні?

З аднаго боку, яны напэўна могуць быць мінімальнымі або неістотнымі, што адначасова дае магчымасць канстатаваць наяўнасць відазмянення і дазваляе моўцу ў працэсе камунікацыі захаваць сваю маўленчую „ідэнтычнасць”, уласна, застацца пры „сваім” кодзе.

З другога боку, гэтыя відазмяненні могуць аказацца настолькі істотнымі, што гэта можа паставіць пад сумненне ўтрыманне „свайго” коду, яго ідэнтычнасць, такім чынам, адбудзецца пераход на іншы код, кодавае пераключэнне.

Пераключэннем кодаў называецца „ўжыванне нейкім адным моўцам на працягу адной размовы больш, чым аднаго моўнага варыянта” („the use of more than one linguistic variety by a single speaker in the course of a single conversation”) (Heller, Pfaff 1996, 594). У другой працы на гэтую тэму гаворыцца пра спрактыкаваных (fluent) білінгваў, якія часам уцягваюцца ў пераключэнне кодаў, прадукуючы „дыскурсы, якія, быўшы часткай аднаго і таго ж выказвання або ідучых адно за адным выказванняў, уключаюць марфемы з дзвюх ці больш разнавіднасцяў іхняга моўнага рэпертуару” („discources which, in the same conversational turn or in consecutive turns, include morphemes from two or more of the varieties in their linguistic repertoire”) (Myers-Scotton 1998, 217).
2.2. Маўленчая акамадацыя

У сітуацыі непасрэднага камунікавання дзвюх асоб маўленчая акамадацыя  можа сустракацца настолькі,  наколькі ў такіх выпадках могуць сутыкацца носьбіты двух розных маўленчых кодаў. Псіхалагічнай перадумовай для маўленчай акамадацыі з’яўляецца імкненне да камфортнай і эфектыўнай камунікацыі, а „тэхналагічнай” – тая акалічнасць, што ў Беларусі дастаткова вялікая колькасць людзей валодае не толькі сваім „асноўным” кодам, але і нейкім(і) іншым(і). Вядома, што моўцы звычайна свядома або несвядома хочуць спадабацца сваім суразмоўцам (Bourhis 1984, 176). Выгодай акамадацыйных маўленчых паводзінаў з’яўляецца тое, што ў выпадку іх увасаблення, праўдападобна, павялічваецца ўспрыманая ўзаемная прыцягальнасць моўцаў, прадказальнасць і ўзаемная падтрымка, павышаецца ўзровень міжасабовай уцягнутасці, спасцігальнасць і зразумеласць, а таксама, што найважней у моўных кантактах, здольнасць моўцаў дабівацца згоды з боку сваіх суразмоўцаў („to increase speakers’ perceived attractiveness, predictability and supportiveness, level of interpersonal involvement, intelligibility and comprehensibility, and, perhaps, most importantly in language contact situations, the speakers’ ability to gain addressees’ compliance”) (Niedzielski, Giles 1996, 335). У тых выпадках, калі  адзін з суразмоўцаў выхаваны і добра падрыхтаваны ў разнастайных моўных практыках, то маўленчая акамадацыя будзе, праўдападобна, амаль непазбежнай. Як піша адна сучасная беларуская даследчыца, „натуральна, што чалавек выхаваны, лінгвістычна дасведчаны здолее падладзіцца пад моўны стыль свайго суразмоўцы” (Навасельцава 2007, 96). Характарызуючы камунікацыйныя паводзіны сучасных польскіх вясковых жыхароў, Г. Курэк звяртае ўвагу на тое, што яны вельмі чуйна і акамадацыйна рэагуюць на маўленчы код, на якім да іх звяртаюцца суразмоўцы (Kurek 1994, 109).
У якасці ілюстрацыі псіхалагічнай акамадацыі, якая выразілася ў пераключэнні кодаў, можна спаслацца на добра вядомае апісанне Барысам Бур’янам моўных зносінаў у Мінску паміж мясцовымі жыхарамі і вызваліцелямі-вайскоўцамі напрыканцы Другой сусветнай вайны. У якасці „ўключанага” назіральніка чалавек у вайсковым адзенні (аўтар апісання) канстатаваў нармальнае („як нешта натуральнае, звыклае, жывое”) бытаванне ў Мінску 1944 г. беларускай мовы („на Суражскім рынку або ў натоўпе вакол прывакзальнай царквы... сярод падлеткаў”). Але вось ён загаворваў да кагосьці (на рускай мове) – і ў выніку атрымлівалася „збянтэжаная паўза”, „вінаватая ўсмешка”: „даруйце, я тут па-свойму, як мы ўжо прывыкаць пачалі пры немцах, а вы ж разумееце толькі па-руску, па-маскоўску... І чалавек лёгка пераходзіў на «простите», «благодарю вас», «держитесь берега Свислочи»” (Lukašanec, Prigodzič, Sjameška 1998, 69-70).

Запісаны ў 1994 г. успамін Б. Бур’яна выкладзены, здаецца, з нейкай доляй здзіўлення моўнымі паводзінамі мінскіх падлеткаў. Аднак, сітуацыю, пры якой мінскі хлопчык узору 1944 г. у зносінах з салдатам-вызваліцелем не прыстасоўваўся б да маўлення апошняга, можна было б прызнаць натуральнай, бадай, толькі ў тым выпадку, калі б ён не меў нават мінімальных навыкаў маўлення на рускай мове. Усе астатнія параметры дадзенай камунікатыўнай сітуацыі (зносіны малодшага са старэйшым; зносіны двухмоўнага з аднамоўным; зносіны мясцовага з чужаком; зносіны жыхара акупаванай тэрыторыі з вайскоўцам-вызваліцелем; зносіны прадстаўніка прыватнага лакальнага жыцця і прыватнай ідэалогіі з носьбітам фундаментальнай сацыяльна-палітычнай місіі і „ўсюдыіснай” ідэалогіі; зносіны прадстаўніка „малой” культуры з носьбітам культуры „вялікай”; зносіны чалавека, які не мае дачынення да ўлады,  з чалавекам, які ў пэўным сэнсе ўвасабляе сабой новую ўладу,  і пад.) сведчаць пра тое, што ў дадзеным выпадку стратэгія прыстасавання да маўленчых паводзін суразмоўцы выглядала больш, чым натуральнай.  

Пры міжасабовым сутыкненні носьбітаў двух розных кодаў магчымы як розныя віды камунікацыі, так і выбранне рознага коду (розных кодаў) міжасабовых зносінаў. Набор магчымых спалучэнняў камунікантаў, верагодныя „коды міжкодавых зносін” або верагодныя маўленчыя паводзіны і кваліфікацыя адпаведных відаў камунікацыі прымяняльна да моцна дэкантэкстуалізаваных беларускіх сітуацый прадстаўлены ў Табліцы 2.
	
	Магчымыя камбінацыі камунікантаў
	Верагодны(я) код(ы) „міжкодавых зносін” або верагодныя моўныя паводзіны камунікантаў
	Кваліфікацыя віду камунікацыі ў тым выпадку, калі ні акамадацыі, ні пераключэння кодаў не адбудзецца

	I
	Бел. літ.
	Бел. літ.
	=
	камунікацыя

	II
	Бел. літ.
	Бел. дыял.
	Бел. трас.
	камунікацыя

	III
	Бел. літ.
	Бел. трас.
	Бел. трас.
	камунікацыя

	IV
	Бел. літ.
	Рус. трас.
	Рус. трас.
	напаўкамунікацыя


	V
	Бел. літ.
	Рус. літ.
	-
	напаўкамунікацыя

	VI
	Бел. дыял.
	Бел. дыял.
	=
	камунікацыя


	VII
	Бел. дыял.
	Бел. трас.
	Бел. трас.
	камунікацыя

	VIII
	Бел. дыял.
	Рус. трас.
	Бел. трас.
	амаль камунікацыя


	IX
	Бел. дыял.
	Рус. літ.
	Бел. трас.
	Рус. трас.
	амаль камунікацыя

	X
	Бел. трас.
	Бел. трас.
	=
	камунікацыя

	XI
	Бел. трас.
	Рус. трас.
	=
	амаль камунікацыя

	XII
	Бел. трас.
	Рус. літ.
	Бел. трас.
	Рус. трас.
	амаль камунікацыя

	XIII
	Рус. трас.
	Рус. трас.
	=
	камунікацыя

	XIV
	Рус. трас.
	Рус. літ.
	-
	камунікацыя

	XV
	Рус. літ.
	Рус. літ.
	=
	камунікацыя


Табліца 2. Набор магчымых спалучэнняў камунікантаў, верагодныя „коды міжкодавых зносін” або верагодныя маўленчыя паводзіны і кваліфікацыя адпаведных відаў камунікацыі
літ. – літаратурнае (маўленне)

дыял. – дыялектнае (маўленне)

трас. – „трасянка”
= – выпадкі, калі ні маўленчая акамадацыя, ні пераключэнне кодаў не патрабуюцца

- – выпадкі, калі высокая верагоднасць таго, што прынамсі адзін суразмоўца можа не акамадавацца, застацца пры сваім кодзе
Пры ўсёй спекуляцыйнасці прыведзеных у табліцы дадзеных яна тым не менш можа паказаць, што пры сутыкненні носьбітаў розных кодаў у беларускай сітуацыі ў выпадку дзеяння маўленчай акамадацыі кампрамісным „кодам міжкодавых зносін” даволі часта можа быць той або іншы від змешанага маўлення (камбінацыі камунікантаў II, III, IV, VII, VIII, IX, X, XI, XII, XIII; не выключана таксама VI). Адсюль можна зрабіць выснову аб вялікай практычнай карысці ў беларускай сітуацыі ўмення ў залежнасці ад розных камунікатыўных партнёраў і сітуацый змешваць у тых або іншых прапорцыях беларускую і рускую мовы. Як заўважаў П. Траджыл, з цягам часу акамадацыя можа станавіцца перманентнай з’явай, г. зн. моўцы могуць уводзіць рысы, якія яны культывуюць у выпадках акамадацыі, у сваё маўленне пры зносінах з носьбітамі свайго ўласнага коду (Woolhiser, у друку). Праўдападобна, у выпадку з „трасянкай” сутыкаемся з такім феноменам. 
2.3. Пераключэнне кодаў

Пераключэнне кодаў у міжасабовых зносінах паміж незнаёмымі людзьмі, якое паводле першых папярэдніх назіранняў (гл. Лянкевіч 2007, Лянкевіч 2008) у Беларусі не з’яўляецца вельмі пашыранай практыкай, можа мець вялікае сацыяльнае значэнне: ужыванне ў маўленні элементаў іншай мовы можа кваліфікавацца, згодна з даследаваннем Н. Гасэльма пачатку 1970-х гг., як зняцце праблемы моўнай  напружанасці, скарачэнне моўнай дыстанцыі (Baetens Beardsmore 1982, 105), як пэўны „бяспечны клапан”, які захоўвае цэласнасць  кожнай мовы („safety-valve that conserves the integrity” of each language) (Woolard 1989; прыведзена паводле: Posner 1993, 64). Паколькі феномен пераключэння кодаў не абавязкова выклікаецца кепскім валоданнем пэўнай мовай, пры яго вывучэнні асаблівую карысць мае апора на паняцце камунікатыўнай кампетэнцыі (Baetens Beardsmore 1982, 108).

На адрозненне ад маўленчай акамадацыі, якая з’яўляецца перадусім псіхалагічным феноменам, кодавае пераключэнне мае багатую традыцыю разгляду не толькі  сацыяльных аспектаў гэтай з’явы, але і моўных. У тэарэтычным плане цікавым з’яўляецца пытанне, пераключэння адзінак якога мінімальнага ўзроўню ў маўленчай плыні дастаткова, каб можна было гаварыць аб наяўнасці пераключэння кодаў у прынцыпе. З пункту гледжання паверхневай структуры кодавае пераключэнне можа ўключаць выкарыстанне асобных слоў, выклічнікаў (Heller, Pfaff 1996, 598). З прыведзенай вышэй дэфініцыі кодавага пераключэння К. Маер-Скотан (гл. 2.1), вынікае, што пераключэнне кодаў можа адбывацца на ўзроўні марфем. Аднак кодавае пераключэнне можа адбывацца і шляхам увядзення ў плынь адной мовы мінімальных адзінак тыпу асобных гукаў (асобнага гука) іншай мовы, і ў гэтым плане, здавалася б, не заўсёды можа быць відавочным, у чым палягае розніца паміж кодавым пераключэннем і, напрыклад, інтэрферэнцыяй. Розніца паміж гэтымі з’явамі высвятляецца пры дапамозе ўстанаўлення механізмаў „запуску” (triggering) адной і другой з’явы: у той час, як інтэрферэнцыя дзейнічае на несвядомым узроўні, пераключэнне кодаў здзяйсняецца бліжэй да паверхні свядомасці і мае тэндэнцыю маніфеставаць сябе толькі ў тых сітуацыях, калі яно паддаеца інтэрпрэтацыі з боку суразмоўцы  (Baetens Beardsmore 1982, 110-111).
2.4. Ілюстрацыі маўленчай акамадацыі і пераключэння кодаў

У заключнай частцы артыкула мы прыводзім з мінімальнымі каментарамі некалькі прыкладаў руска-беларускага і беларуска-рускага кодавага пераключэння, а таксама выкарыстанне ў камунікацыі гібрыдных формаў
.

2.4.1. Руска-беларускае пераключэнне

(1)
R: Вернулась я из Узды, а Игорек мне говорит: „Ну, что, вернулась, валацукга”?

(2)
L: Он не явился на конференцию



R: Да, он в последнее время вообще знік
(3)
L: Сколько мне тебя ждать, кгавары?

(4)
L: Лена, привет! Как жыццё?

(5)
А: Слушай, прыдуркаватая, заб’ю!

(6)
А: Ну, давай учись и много посуды не пэцкай
Ва ўсіх вышэйпрыведзеных прыкладах зносінаў паміж добрымі знаёмымі (1 і 2 – вулічныя гутаркі; 3-6 – тэлефонныя размовы) пераключэнні з рускай мовы на беларускую (2, 4-6) і на „трасянку” (1, 3) абумоўлены экспрэсіўнымі патрэбамі моўцаў – настолькі моцнымі, што ў прыкладзе (1) моўца R не спыняецца перад стварэннем даволі штучнай формы валацукга, якую ў звычайным жыцці наўрад пачуеш. (Форма ВАЛАЦУГА з’яўляецца падкрэслена беларускай, і тут для паўнаты карціны было б натуральна чакаць нарматыўнага беларускага фрыкатыўнага Г у вымаўленні, а не рускага выбухнога Г.)

Рэалізацыю экспрэсіўных патрэбаў моўцаў можна фіксаваць і ў выпадках, калі канстатуем апасродкаваны кантакт, напрыклад у выступленнях кіраўніка дзяржавы А.Г. Лукашэнкі па тэлебачанні (7) і (8), а таксама рэдактара адной з дзяржаўных газет па радыё (9) (у апошнім выпадку, акрамя таго, назіраем прыблізнае цытаванне аднаго з класікаў беларускай літаратуры):

(7)
Р: И что же было? Взахлеб, ГВАЛТАМ кричали, что белорусский язык будет уничтожен. Что получилось? После обвального насаждения белорусского языка были приняты контрмеры. Сегодня по исследованиям независимых ученых, в том числе Министерства образования, подтверждено: твердо установилось 40 % школ с белорусским языком обучения.

(8)
Р: Они уже готовы воевать за НЕЗАЛЕЖНАСЦЬ Беларуси. Они организуют национально-освободительную или ВЫЗВАЛЕНЧУЮ войну.
(9)
J: Конечно, это неконструктивная позиция, когда изо дня в день призывают к чему-то типа „Хлопцы, бярыце стрэльбы!” и тому подобное.
Прыклады 10-12 запісаны ў 2004 г. падчас кангрэса Асамблеі дэмакратычных няўрадавых арганізацый Беларусі (у цяперашні момант не існуе), у рамках якога кантактавалі значная колькасць двухмоўных асоб з розным узроўнем кампетэнцыі ў беларускай мове. Паколькі арганізатары кангрэса выступалі пераважна па-беларуску, і сярод „спантанных” прамоўцаў была вялікая колькасць беларускамоўных людзей, рускамоўныя ўдзельнікі мерапрыемства нярэдка акамадаваліся да асяроддзя, выкарыстоўваючы ў сваім маўленні тыя або іншыя беларускамоўныя фразы або асобныя словы, што часам складала ім пэўныя праблемы (прыклад 12).

(10)
D1: Может, и литовцы подсказали бы нам что-то своим ДОСВЕДАМ.
(11)
D2: Всем вам ВЯЛІКІ ДЗЯКУЙ, потому что книжка уже выходит.
(12)
D2: [у адказ на рэпліку на беларускай мове, запнуўшыся]…сижу в БЕЛАРУСКІМ АСЯРОДДЗІ, уже не могу по-русски сказать
Выпадкі акамадацыі да суразмоўцы і выкарыстання кодавага пераключэння ў экспрэсіўных мэтах, натуральна, могуць сустракацца зусім побач у рамках адной і той жа размовы, як можна назіраць у прыведзеным ніжэй прыкладзе (13). Тут два добра знаёмыя выкладчыкі-гуманітарыі (Х – пераважна беларускамоўны, Y – пераважна рускамоўны) размаўляюць пра паездку Y ў адзін з украінскіх універсітэтаў (Х пры гэтым пераключыўся на асноўную мову Y, рускую):

(13)
Х: И как съездили?



Y: Нормально. Впрочем, не очень интересно. Кафедра там слабоватая. Есть только один доктор наук, занимается, кажется, [названа навуковая спецыялізацыя]. Три кандидата и молодежь. 



Х: Я знаю там есть доктор [названа какрэтнае прозвішча], она написала диссертацию о [названа тэма].



Y: Действительно, есть такая. Я привез с собой несколько своих статей, думал, может, кому-нибудь подарю, но оказалось им это неинтересно. Молодежь никакой особой наукой не интересуется, они больше стараются как-то прожить. И, конечно, удручает, что у них фактически нет русского языка. Я першую гадзіну сваёй лекцыі прачытаў па-беларуску, дык студэнты як бы ўважліва слухалі. А другую гадзіну я чытаў на рускай мове, дык яны як бы разгубіліся. Расчараваныя, запісаць не ўмеюць. Вельмі моцна настроены супраць усяго рускага.  



Х: Мне приходилось слышать мнение, что там уже не борются с русским языком. Зачем с ним бороться, если Москва им уже ничем не угрожает? 



Y: Это не так. Враг всегда нужен, и Россия очень хороша в этом качестве. Молодежь там очень сильно настраивают против России, и она эту пропаганду воспринимает. Я был в театре, где показывали спектакль по мотивам произведений Шевченко. Так они выбрали едва ли не только такие, где были антирусские мотивы (они у Шевченко действительно есть). Это было такое нагромождение пра гэтых дрэнных маскалёў, якія не даюць вольна жыць Украіне. Быў там эпізод, калі ў глыбіні сцэны падае помнік Пятра І. у зале поўнае задавальненне, роў. Што тут радавацца, гэта ж культурны сімвал?! Здавалася, зараз хто-небудзь гукне „хадзем біць маскалёў!”.

Падчас гэтай размовы пры нязменным складзе камунікантаў і камунікатыўнай сітуацыі суразмоўца Y двойчы пераключыўся на беларускую мову. Першы раз – жадаючы пераказаць максімальна адэкватнымі моўнымі сродкамі факт прачытання лекцыі на беларускай мове (або проста таму, што ў размове ўзнікла тэма беларускай мовы) і, праўдападобна, рэагуючы  на беларускамоўную асобу суразмоўцы Х. У другім выпадку пераключэнне на беларускую мову адбылося, верагодна, дзеля экспрэсіўных мэтаў. На адрозненне ад першага выпадку тут не ідзе гаворка пра моўны рэалізм, затое пры жартаўліва-іранічным апісанні паводзінаў украінскіх гледачоў на спектаклі палічана дарэчным выкарыстаць менавіта беларускую мову.

Натуральна, што пры пераключэнні з рускай мовы на беларускую матывам нярэдка выступае жаданне працытаваць нацыянальна нагружаныя паняцці або прывесці культурна значныя выразы, як у прыкладзе з прамовы на мітынгу (14):
(14)
Столько лет про нас говорили, что мы такие памяркоўныя, сціплыя
2.4.2. Беларуска-рускае пераключэнне

У прыведзеных ніжэй прыкладах (15), (16), (17) і (18) (запісаны падчас семінара і кангрэса Асамблеі дэмакратычных няўрадавых арганізацый) пераключэнні з беларускай мовы на рускую былі выкліканы, верагодна, жаданнем прывесці на мове арыгінала нейкія ўстойлівыя фразы або выразы, з якімі моўцы сутыкаюцца найперш, відаць, у рускамоўным афармленні, або негатовасцю хутка даць беларускі эквівалент: 

(15)
M: Увогуле зрабіць гэта яшчэ раз было б карысна. Повторенье – мать ученья.
(16)
F: Нам трэба вызначыцца, дзе мы знаходзімся, як кажуць, здесь и сейчас.
(17)
F: Мы зацікаўлены, каб была прафесійная праца – скальпель должен быть заточен!

(18)
F: У гэтым выяўляецца спеласць арганізацыі, якая прымае управленческое решение.
У прыкладзе (18) дадаткова можна меркаваць аб адсутнасці ў беларускай мове ўдалага і замацаванага ў маўленні адпаведніка рускаму слову управленческий.

Часам пераход з беларускай на рускую адбываецца ў сітуацы, калі ў нейкага моўцы ўзнікае пэўная складаная камунікатыўная калізія, якую ён імкнецца вырашыць у тым ліку праз пераключэнне на рускую мову, якая ў большай ступені, чым беларуская, увасабляе сабой уладу. У сітуацыі (19) прадстаўлены адрасаваны публіцы (пераважна студэнтам) публічны дыялог перад пачаткам таварыскай гульні ў валейбол паміж выкладчыкамі і студэнтамі ў адным з мінскіх універсітэтаў. S – вядучы гэтага дыялогу, прадстаўнік адміністрацыі аднаго з факультэтаў; D – кіраўнік гэтага факультэта.

(19)
S: Сёння ў нашай гульні ўдзельнічае дэкан нашага факультэта, які, як вядома, гуляць не ўмее...


D: Чаму не ўмею? Я яшчэ ў школе...


S: [перабіваючы, жартоўна] Я вам слова не даваў...


D: [перабіваючы ў адказ, з павышэннем тону] Я еще в школе играл за сборную школы.
Тут руская мова была выбрана для таго, каб перахапіць „валоданне” сітуацыяй, ненавязліва паставіць вядучага „на месца”, нагадаць яму пра неабходнасць захавання субардынацыі.
2.4.3. Пераключэнне „беларуская мова – трасянка”.

Нярэдка носьбіты беларускай мовы, жадаючы пажартаваць, звяртаюцца да выяўленчых магчымасцяў „трасянкі” (усе ніжэйпрыведзеныя прыклады запісаны падчас мерапрыемстваў Асамблеі дэмакратычных няўрадавых арганізацый):

(20)
F: Увогуле мы стараліся актывізаваць абмеркаванне, рассылалі ўсім лісты з рознымі прапановамі-правакацыямі, але водгук быў мінімальны і дыскусія БЛАГАПАЛУЧНА ЗАГНУЛАСЬ

(21)
F: Вы хацелі б напісаць больш? Калі ласка, НА ДЗЕЛА папера ў нас ёсць.

(22)
F: А на халеру мне на Вас пераводзіць БУМАГУ!

Часам культываванне „трасянкі” адбываецца, бадай, незнарок, як у прыкладзе (23), дзе носьбіт беларускай мовы ў адказ на рэпліку рускамоўнай жанчыны ветліва пераключыўся на рускую лексіку, але не пераключыўся на рускую фанетыку:

(23)
Z: Читаете ли вы журнал „Асамблея”?



N: ЧЫТАЮ ВРЭМЯ АТ ВРЭМЕНІ.
2.5. Гэта праца з’яўляецца толькі нашым першым подступам да тэмы. Даследаванні ў Беларусі маўленчай акамадацыі і пераключэння кодаў пакуль маюць неглыбокую традыцыю. Закранутыя ў працы праблемы патрабуюць паглыбленага даследавання, з падключэннем да іх вывучэння калектываў даследчыкаў з розных устаноў.
Дадатак
Умоўныя абазначэнні:

Руская мова;
БЕЛАРУСКАЯ МОВА;
гібрыдныя („трасянкавыя”) формы; 

кг – выбухны гук г у рамках гібрыдных форм;
[рэмаркі назіральніка]

� 		Гаворачы пра аўтаномны і сумешчаны білінгвізм, беларускія аўтары звычайна не спасылаюцца на класічную працу У. Вайнрайха 1953 г., у якога тыпалогія білінгваў уключала аўтаномных (co-ordinate), сумешчаных (compound) і субардынатыўных (subordinate) білінгваў (тут дадзена паводле: Milroy, Muysken 1995, 5) і чый падзел, як вядома, быў улічаны Ч. Осгудам і С. Трып (Белл 1980, 157).


� 		Пра такое ігнараванне ў манаграфіі Т. М. Мікуліч „Мова i этнiчная самасвядомасць” (Мінск, 1996) нам ужо даводзілася пісаць (Запрудски 1996, 241). Насуперак таму, што згодна з даследаваннем 1976 г. Інстытута мастацтвазнаўства, этнаграфіі і фальклору сярод гарадскога насельніцтва Беларусі многія рэспандэнты  кваліфікавалі сваё маўленне як «змешанае», у 1980-я гг., паводле Т. Мікуліч, такое змешанае маўленне ў Беларусі ўжо не фіксавалася. 


�  		Тут маецца на ўвазе, відаць, што ў Беларусі не ўмеюць гаварыць ні на „чыстай” беларускай, ні на „чыстай” рускай мове.


� 		Інтэрферэнцыя можа быць нормай у грамадствах, дзе ў зносінах часта сутыкаюцца двухмоўныя партнёры, параўн.: „with the bilingual partner interference may be the norm, particularly for registering familiarity, solidarity, etc.” (Baetens Beardsmore 1982, 40). 


� 		Паўната выкладу праблемы моўнай кампетэнцыі змушала б нас ставіць на разгляд таксама пытанне „інтэр-моўнай” кампетэнцыі (interlanguage competence) у духу Л. Сэлінкера, аднак у дадзены момант мы не гатовы гэта рабіць.


� 		Прыведзеная вышэй заўвага С. Густаўсана аб інтэрферэнцыі як узаемнай рысе беларускай і рускай мовы ў Беларусі дазваляе ставіць пытанне аб характары беларускай моўнай супольнасці як у нейкай меры „змешана-моўнай” супольнасці, „супольнасці змешанай мовы” (mixed language community). Калі б такая пастаноўка пытання аказалася б абгрунтаванай, тады тым больш у сацыялінгвістычных даследаваннях меў бы сэнс займацца менавіта камунікатыўнай кампетэнцыяй. 


� 		Відаць, суадносным з паняццем камунікатыўнай кампетэнцыі з’яўляецца ўжыванае некаторымі аўтарамі паняцце „інтэрактыўнай кампетэнцыі” („interactive competence”), якое ўяўляе сабой складнік авалодвання мовай. Інтэрактыўная кампетэнцыя ахоплівае сацыякультурную, сацыялінгвістычную і моўную кампетэнцыі (параўн.: Miyazaki 2001, 39).


� 		Несумненна, беларуская мова не з’яўляецца унікальнай у тым плане, што ў неафіцыйных зносінах на ёй кепска прышчапляецца літаратурная форма мовы. Сярод іншых славянскіх падобнай з’яўляецца таксама, прынамсі, чэшская мова.


� 		У сваёй нядаўняй працы Б. Норман піша пра „слабость коммуникативной компетенции социума” (Норман 2008, 298), аднак незразумела, што дакладна тут маецца на ўвазе.


� 	Частыя апеляцыі да беларускай лінгвадыдактыкі ў папярэдніх параграфах, на нашу думку, маюць сэнс у тым плане, што дыдактычная арыентаванасць беларускай сацыялінгвістыкі, (непажаданы) уплыў дыдактыкі на сацыялінгвістыку ў нейкай ступені захоўваюць сваю сілу да нашага часу. Адносна месца лінгвістычнай педагогікі ў беларускіх русістычных працах параўн.: „у русистики в Беларуси – заметный уклон в сторону лингводидактики и культуры речи” (Норман 2008, 294). 


� 	Зрэшты, гэта даволі натуральна для лінгвістыкі як тэарэтычнай дысцыпліны. Як заўважана, „linguistic theorizing has been largely based on  standardized (выдзелена аўтарамі артыкула. – С. З.) forms of languages, rather than on the more variable forms of naturalistic speech” (Milroy, Milroy 1998, 47).


� 	Здаецца,  Г. Цыхун  схільны думаць, што „трасянка” ўтварылася ў вёсцы і адтуль была перанесена ў гарады (Cychun 1999, 5).


� Г. Бідэр лічыць карысным адрозніваць па метадычных прычынах „трасянку-1” і „трасянку-2”, аднак звяртае ўвагу на тое, што на практыцы беларускую або рускую аснову трасянкі вызначыць цяжка. Апошняя акалічнасць спрычыняецца да таго, што не ўсе аўтары прымаюць чляненне „трасянкі” на два віды (Bieder 2009). 


� 	Адносна суржыка на рускай аснове два венгерскія аўтары нядаўна зрабілі даволі парадаксальную заўвагу: „Суржик на базе русского языка не так далеко ушел от своего литературного стандарта” (Адягаши, Ивашкевич 2007, 233). Незалежна ад таго, ці насамрэч аўтары лічаць, што суржык на рускай аснове мае ўласны літаратурны стандарт, у іх выказванні сцвярджаецца, што гэтая форма маўлення даволі блізкая да рускага літаратурнага маўлення.


� 	На тое, што пад найменнем „трасянкі” часта разумеюцца вельмі непадобныя з’явы, увага звярталася неаднойчы. Больш падрабязна пра псіхалагічныя аспекты ў выдзяленні і кваліфікацыі „трасянкі” гл.: Zaprudski 2009.


� 	У сваёй ранейшай працы для абазначэння прыпадабнення моўцам свайго маўлення да маўлення суразмоўцы адзін з выдатных прадстаўнікоў сацыяльнай псіхалогіі мовы Г. Джайлс карыстаўся таксама тэрмінам „канвергенцыя” („convergence”) (параўн.: Giles 1977; тут прыведзена паводле: Вахтин, Головко 2004, 104). Гэты ж тэрмін (speech або language convergence) пазней выкарыстоўвалі і іншыя аўтары, параўн., напрыклад: Bourhis 1984. Праца П. Траджыла нам недаступная, далей спасылкі на яе робяцца праз пасрэдніцтва: Woolhiser (у друку).


� 	Кваліфікацыя дадзена ў адпаведнасці з практыкай называць так зносіны паміж дзвюма асобамі, якія ў міжасабовым кантакце карыстаюцца сваімі мовамі, параўн.: Haugen 1972; Budovičová 1987. Паводле Густаўсана, блізкасць беларускай і рускай моў робіць любую сумесь паміж імі зразумелай („makes any such mixing intelligible”)  (носьбітам абедзвюх моў)  (Gustavsson 1997, 1924). Адсюль можна было б зрабіць выснову аб тым, што камунікацыя з удзелам любога з відаў „трасянкі” (на беларускай аснове або на рускай аснове) ёсць камунікацыя, а не напаўкамунікацыя, аднак мы пакуль асцерагаемся рабіць такую выснову (гл. ніжэй). 


� 	У выпадку сутыкнення носьбітаў даволі адрозных дыялектаў, „кодам міжкодавых зносін” у дадзеным выпадку магла б стаць, верагодна, найперш „трасянка”.


� 	Тут і далей кваліфікацыя „амаль камунікацыя” (а не „напаўкамунікацыя”) даецца выпадкам, калі ў зносінах удзельнічаюць прадстаўнікі (даволі моцна русіфікаваных) беларускіх дыялектаў, а таксама выпадку, калі сутыкаюцца носьбіты „трасянкі на беларускай аснове” і „трасянкі на рускай аснове”.


� 	Умоўныя абазначэнні гл. у дадатку.

